4.

vyzýva Radu, aby pri zmene nariadenia o FRA zohľadnila tieto aspekty: i) Rozsah pôsobnosti nariadenia v súlade so zmenami, ktoré vyplývajú z nadobudnutia účinnosti Lisabonskej zmluvy, by sa pojem „Spoločenstvo“ mal v celom nariadení nahradiť pojmom „Únia“ – to znamená, že do pôsobnosti agentúry FRA by mali patriť akty alebo činnosti Únie alebo jej členských štátov, ktoré sa týkajú spoločnej zahraničnej a bezpečnostnej politiky alebo patria do jej rámca, ako aj akty alebo činnosti v oblasti slobody, bezpečnosti a spravodlivosti; v tejto súvislosti by malo byť jasné, že mandát agentúry FRA zahŕňa oblasť policajnej a justičnej spolupráce v trestných veciach a záležitosti týkajúce sa dodržiavania základných práv na vonkajších hraniciach Únie (v súlade s článkom 77 ZFEÚ) a zameriava sa aj na otázky súvisiace so vzájomným uznávaním súdnych rozhodnutí a rozsudkov medzi členskými štátmi; zdôrazňuje dôležitú úlohu agentúry FRA pri poskytovaní cenných vstupov a príspevkov v kontexte konaní podľa článku 7 Zmluvy o EÚ a výročnej správy o právnom štáte; domnieva sa, že agentúra FRA by mala v budúcnosti prispievať aj v rámci nariadenia (EÚ, Euratom) 2020/2092 o všeobecnom režime podmienenosti na ochranu rozpočtu Únie (2); v tejto súvislosti zdôrazňuje úlohu agentúry FRA ako nástroja na obranu zásad demokracie, právneho štátu a základných práv, najmä v časoch, ktoré sa vyznačujú znepokojivými autoritárskymi tendenciami; ii) Spolupráca s tretími krajinami členstvo pozorovateľa by nemalo byť obmedzené iba na kandidátske krajiny alebo krajiny s uzatvorenou dohodou o stabilizácii a pridružení, ale malo by byť otvorené pre ďalšie tretie krajiny, ako sú napríklad krajiny Európskeho hospodárskeho priestoru/Európskeho združenia voľného obchodu, Spojené kráľovstvo alebo – ak to správna rada agentúry FRA považuje za vhodné – krajiny, na ktoré sa vzťahuje európska susedská politika; iii) Oblasti činnosti okrem boja proti rasizmu, xenofóbii a súvisiacej neznášanlivosti, ako sa uvádza v článku 5 ods. 2 písm. b) nariadenia o FRA, a všeobecnejšieho záväzku bojovať proti akejkoľvek forme diskriminácie a trestným činom z nenávisti by sa v operačnej časti nového nariadenia mali osobitne uviesť tieto oblasti činnosti: boj proti protirómskemu zmýšľaniu, antisemitizmu, islamofóbii, rasizmu voči osobám čiernej a inej farby pleti, ochrana práv osôb patriacich k menšinám a rešpektovanie politických alebo akýchkoľvek iných názorov; iv) Ročné a viacročné plánovanie mal by sa zohľadniť návrh Komisie na prerušenie súčasného päťročného viacročného rámca s cieľom upustiť od zavádzania tematických obmedzení na každé päťročné obdobie, aby agentúra FRA mohla prispôsobiť svoju prácu a tematické zameranie novým prioritám; agentúra FRA by mala pripraviť svoje programovanie po dôkladnej konzultácii s národnými styčnými úradníkmi FRA s cieľom čo najlepšie a najúčinnejšie koordinovať hlavné tematické oblasti činnosti s vnútroštátnymi orgánmi členských štátov; návrh programového dokumentu by sa mal zaslať na prerokovanie príslušnému prípravnému orgánu Rady a Európskemu parlamentu a na základe výsledkov týchto diskusií musí riaditeľ agentúry FRA predložiť návrh programového dokumentu na schválenie správnej rade agentúry FRA;